CELEX: 32018R2026
Language: mt
Date: 2018-12-19 00:00:00
Title: Regolament tal-Kummissjoni (UE) 2018/2026 tad-19 ta' Diċembru 2018 li jemenda l-Anness IV tar-Regolament (KE) Nru 1221/2009 tal-Parlament Ewropew u tal-Kunsill dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS) (Test b'rilevanza għaż-ŻEE.)

20.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 325/18
               
            
         REGOLAMENT TAL-KUMMISSJONI (UE) 2018/2026
         tad-19 ta' Diċembru 2018
         li jemenda l-Anness IV tar-Regolament (KE) Nru 1221/2009 tal-Parlament Ewropew u tal-Kunsill dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS)
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1221/2009 tal-Parlament Ewropew u tal-Kunsill tal-25 ta' Novembru 2009 dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS) li jħassar ir-Regolament (KE) Nru 761/2001 u d-Deċiżjonijiet tal-Kummissjoni 2001/681/KE u 2006/193/KE (1), u b'mod partikolari l-Artikolu 48 tiegħu.
         Billi:
         
                     (1)
                  
                  
                     Ġiet stabbilita skema ta' ġestjoni u verifika ambjentali (EMAS) skont ir-Regolament (KE) Nru 1221/2009. L-għan tal-EMAS huwa li tippromwovi titjib kontinwu fil-prestazzjoni ambjentali tal-organizzazzjonijiet permezz tal-istabbiliment u l-implimentazzjoni ta' sistemi ta' ġestjoni ambjentali mill-organizzazzjonijiet, l-evalwazzjoni tal-prestazzjoni ta' sistemi bħal dawn, l-għoti ta' informazzjoni dwar il-prestazzjoni ambjentali, djalogu miftuħ mal-pubbliku u mal-partijiet interessati l-oħra, u l-involviment attiv tal-impjegati. Biex jintlaħaq dan l-għan, l-Annessi I sa IV tar-Regolament jistabbilixxu rekwiżiti speċifiċi li għandhom jiġu osservati mill-organizzazzjonijiet li jixtiequ jieħdu sehem fl-EMAS u jiksbu r-reġistrazzjoni tal-EMAS.
                  
               
                     (2)
                  
                  
                     L-Anness IV tar-Regolament (KE) Nru 1221/2009 jistabbilixxi r-rekwiżiti dwar ir-rappurtar ambjentali. Dak l-Anness jenħtieġ li jiġi emendat biex jiġi indirizzat it-titjib identifikat fid-dawl tal-esperjenza miksuba bit-tħaddim tal-EMAS. Minħabba l-għadd u n-natura ta' dawn l-emendi, fl-interessi taċ-ċarezza, huwa xieraq li l-Anness IV jinbidel kollu kemm hu.
                  
               
                     (3)
                  
                  
                     Għalhekk, jenħtieġ li r-Regolament (KE) Nru 1221/2009 jiġi emendat skont dan.
                  
               
                     (4)
                  
                  
                     L-organizzazzjonijiet irreġistrati fl-EMAS huma meħtieġa jħejju dikjarazzjoni ambjentali, jew jaġġornawha fuq bażi annwali, skont l-Anness IV tar-Regolament (KE) Nru 1221/2009. Ħlief fil-każ ta' organizzazzjonijiet żgħar li huma eżentati skont l-Artikolu 7 ta' dak ir-Regolament, id-dikjarazzjoni ambjentali jew d-dikjarazzjoni ambjentali aġġornata trid tiġi vvalidata minn verifikatur ambjentali akkreditat jew liċenzjat bħala parti mill-verifika ta' dik l-organizzazzjoni skont l-Artikolu 18 ta' dak ir-Regolament. L-organizzazzjonijiet li jkunu qegħdin jippreparaw għar-reġistrazzjoni fl-EMAS huma meħtieġa wkoll iressqu dikjarazzjoni ambjentali vvalidata bħala parti mill-applikazzjoni tagħhom għar-reġistrazzjoni. Għalhekk hu meħtieġ perjodu tranżizzjonali biex l-organizzazzjonijiet jingħataw biżżejjed żmien biex jindirizzaw it-tranżizzjoni għat-tibdil li sar permezz ta' dan ir-Regolament.
                  
               
                     (5)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat stabbilit skont l-Artikolu 49 tar-Regolament (KE) Nru 1221/2009,
                  
               ADOTTAT DAN IR-REGOLAMENT:
         
            Artikolu 1
            L-Anness IV tar-Regolament (KE) Nru 1221/2009 huwa mibdul bit-test fl-Anness ta' dan ir-Regolament.
         
         
            Artikolu 2
            Jekk il-validazzjoni ta' dikjarazzjoni ambjentali jew ta' dikjarazzjoni ambjentali aġġornata tkun se ssir skont ir-Regolament (KE) Nru 1221/2009 wara d-data tad-dħul fis-seħħ ta' dan ir-Regolament iżda qabel id-9 ta' Jannar 2020, f'dak il-punt id-dikjarazzjoni tista', bil-qbil tal-verifikatur ambjentali u tal-Korp Kompetenti, tiġi vvalidata mingħajr ma titqies l-emenda li saret permezz tal-Artikolu 1 ta' dan ir-Regolament.
            Jekk dikjarazzjoni ambjentali mhux validata tkun se titressaq quddiem il-Korp Kompetenti skont l-Artikolu 7(3) tar-Regolament (KE) Nru 1221/2009 wara d-data tad-dħul fis-seħħ ta' dan ir-Regolament iżda qabel id-9 ta' Jannar 2020, f'dak il-punt id-dikjarazzjoni tista', bil-qbil tal-Korp Kompetenti, titħejja mingħajr ma titqies l-emenda li saret permezz tal-Artikolu 1 ta' dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-19 ta' Diċembru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 342, 22.12.2009, p. 1.
      
      
         
            ANNESS
            
               
                  
                     “ANNESS IV
                     
                        RAPPURTAR AMBJENTALI
                     
                     A.   Introduzzjoni
                     
                     L-informazzjoni ambjentali għandha tiġi ppreżentata b'mod ċar u koerenti u preferibbilment tkun disponibbli f'forma elettronika. L-organizzazzjoni għandha tiddetermina l-aħjar format biex din l-informazzjoni ssir disponibbli lill-partijiet interessati b'mod faċli għall-utent.
                     B.   Dikjarazzjoni ambjentali
                     
                     Id-dikjarazzjoni ambjentali għandu jkun fiha mill-inqas l-elementi li ġejjin u għandha tissodisfa r-rekwiżiti minimi mniżżlin hawn taħt:
                     
                                 (a)
                              
                              
                                 sommarju tal-attivitajiet u tal-prodotti u tas-servizzi tal-organizzazzjoni, u tar-relazzjoni tagħha ma' kull organizzazzjoni prinċipali kif xieraq u deskrizzjoni ċara u mhux ambigwa tal-ambitu tar-reġistrazzjoni fl-EMAS li tinkludi lista tas-siti inklużi f'din ir-reġistrazzjoni
                              
                           
                                 (b)
                              
                              
                                 il-politika ambjentali u deskrizzjoni fil-qosor tal-istruttura ta' governanza li tappoġġa s-sistema ta' ġestjoni ambjentali tal-organizzazzjoni;
                              
                           
                                 (c)
                              
                              
                                 deskrizzjoni tal-aspetti ambjentali diretti u indiretti sinifikanti kollha li jirriżultaw f'impatti ambjentali sinifikanti tal-organizzazzjoni u deskrizzjoni qasira tal-approċċ li jintuża biex jiġi determinat is-sinifikat tagħhom flimkien ma' spjega tan-natura tal-impatti kif relatati ma' dawn l-aspetti;
                              
                           
                                 (d)
                              
                              
                                 deskrizzjoni tal-għanijiet u l-miri ambjentali fir-rigward tal-aspetti u l-impatti ambjentali sinifikanti;
                              
                           
                                 (e)
                              
                              
                                 deskrizzjoni tal-azzjonijiet implimentati u ppjanati biex tittejjeb il-prestazzjoni ambjentali, jinkisbu l-għanijiet u jintlaħqu l-miri u tiġi żgurata l-konformità mar-rekwiżiti ġuridiċi marbuta mal-ambjent.
                                 Fejn tkun disponibbli, għandha ssir referenza għall-aqwa prattiki ta' ġestjoni ambjentali ppreżentati fid-dokumenti ta' referenza settorjali msemmija fl-Artikolu 46;
                              
                           
                                 (f)
                              
                              
                                 sommarju tad-dejta disponibbli dwar il-prestazzjoni tal-organizzazzjoni fir-rigward tal-aspetti ambjentali sinifikanti.
                                 Għandu jsir rapputar dwar l-indikaturi ta' prestazzjoni ambjentali ċentrali u l-indikaturi ta' prestazzjoni ambjentali speċifiċi kif jissemmew fit-Taqsima C. Fejn jeżistu għanijiet u miri ambjentali, id-dejta rispettiva għandha tiġi rrappurtata;
                              
                           
                                 (g)
                              
                              
                                 referenza għad-dispożizzjonijiet legali ewlenin li għandhom jitqiesu mill-organizzazzjoni biex tiġi żgurata l-konformità mar-rekwiżiti ġuridiċi marbuta mal-ambjent u stqarrija dwar il-konformità legali;
                              
                           
                                 (h)
                              
                              
                                 konferma dwar ir-rekwiżiti tal-paragrafu 8 tal-Artikolu 25 u l-isem u l-akkreditazzjoni jew in-numru tal-liċenzja tal-verifikatur ambjentali u d-data tal-validazzjoni tagħhom. Minflok tista' tintuża d-dikjarazzjoni kif tissemma fl-Anness VII ffirmata mill-verifikatur ambjentali.
                                 Id-dikjarazzjoni ambjentali aġġornata għandu jkun fiha mill-inqas l-elementi li ġejjin u għandha tissodisfa r-rekwiżiti minimi mniżżlin fil-punti (e) sa (h).
                                 L-organizzazzjonijiet jistgħu jiddeċiedu jintegraw fid-dikjarazzjoni ambjentali tagħhom tagħrif fattwali ieħor, marbut mal-attivitajiet, il-prodotti u s-servizzi tal-organizzazzjoni jew mal-konformità tagħhoma ma' rekwiżiti speċifiċi. L-informazzjoni kollha li tinsab fid-dikjarazzjoni ambjentali għandha tiġi vvalidata mill-verifikatur ambjentali.
                                 Id-dikjarazzjoni ambjentali tista' tiġi integrata f'dokumenti oħra ta' rappurtar tal-organizzazzjoni (eż. ir-rapporti tal-management, tas-sostenibbiltà jew dwar ir-responsabbiltà soċjali korporattiva) Meta sseħħ din l-integrazzjoni fid-dokumenti tar-rappurtar, għandha ssir distinzjoni ċara bejn informazzjoni validata u oħra mhux validata. Id-dikjarazzjoni ambjentali għandha tiġi identifikata b'mod ċar (pereżempju billi jintuża l-logo tal-EMAS) u d-dokument għandu jinkludi spjega qasira tal-proċess ta' validazzjoni fil-kuntest tal-EMAS.
                              
                           C.   Rappurtar abbażi ta' indikaturi tal-prestazzjoni ambjentali u informazzjoni kwalitattiva
                     
                     1.   Introduzzjoni
                     
                     L-organizzazzjonijiet għandhom jirrappurtaw, kemm fid-dikjarazzjoni ambjentali, kif ukoll fid-dikjarazzjoni ambjentali aġġornata, dwar l-aspetti ambjentali diretti u indiretti sinifikanti permezz tal-indikaturi tal-prestazzjoni ambjentali ċentrali u l-indikaturi tal-prestazzjoni ambjentali speċifiċi kif imniżżel hawn taħt. Fil-każ li ma tkun disponibbli l-ebda dejta kwantitattiva, l-organizzazzjonijiet għandhom jirrappurtaw dwar informazzjoni kwalitattiva kif deskritt fil-punt 4.
                     Ir-rappurtar għandu jipprovdi dejta dwar l-input u l-output attwali. Jekk l-iżvelar jaffettwa b'mod negattiv il-kunfidenzjalità ta' informazzjoni kummerċjali jew industrijali tal-organizzazzjoni, meta kunfidenzjalità bħal din hija stipulata fil-liġi nazzjonali jew Komunitarja biex ikun protett interess ekonomiku leġittimu, l-organizzazzjoni jista' jkollha permess biex telenka din l-informazzjoni fir-rappurtar tagħha, pereżempju billi tiġi stabbilita sena ta' bażi (bin-numru tal-indiċi 100) li minnu jidher l-iżvilupp tal-input/l-output.
                     L-indikaturi għandhom:
                     
                                 (a)
                              
                              
                                 jagħtu stima preċiża tal-prestazzjoni ambjentali tal-organizzazzjoni;
                              
                           
                                 (b)
                              
                              
                                 ikunu faċli biex jinftiehmu u ma jkunux ambigwi;
                              
                           
                                 (c)
                              
                              
                                 jippermettu li jsir paragun kull sena sabiex jiġi vvalutat jekk tkunx tjiebet il-prestazzjoni ambjentali tal-organizzazzjoni. biex ikun jista' jsir dan it-tqabbil, ir-rappurtar għandu jkopri tal-anqas tliet (3) snin ta' attività, bil-kundizzjoni li d-dejta tkun disponibbli;
                              
                           
                                 (d)
                              
                              
                                 jippermettu li jsir paragun mal-punti ta' riferiment settorjali, nazzjonali jew reġjonali kif xieraq;
                              
                           
                                 (e)
                              
                              
                                 jippermettu li jsir paragun mar-rekwiżiti regolatorji kif xieraq.
                              
                           B'appoġġ għal dan, l-organizzazzjoni għandha tiddefinixi fil-qosor il-kamp ta' applikazzjoni (inkluż il-limiti organizzattivi u materjali, l-applikabbiltà u l-metodoloġija tal-kalkolu) koperti minn kull indikatur.
                     2.   L-indikaturi tal-prestazzjoni ambjentali ċentrali
                     
                     
                                 (a)
                              
                              
                                 L-indikaturi ċentrali jiffokaw fuq prestazzjoni fl-oqsma ambjentali ewlenin li ġejjin:
                                 
                                             (i)
                                          
                                          
                                             L-enerġija;
                                          
                                       
                                             (ii)
                                          
                                          
                                             Il-materjal
                                          
                                       
                                             (iii)
                                          
                                          
                                             L-ilma;
                                          
                                       
                                             (iv)
                                          
                                          
                                             L-iskart;
                                          
                                       
                                             (v)
                                          
                                          
                                             L-użu tal-art f'dak li għandu x'jaqsam mal-bijodiversità; u
                                          
                                       
                                             (vi)
                                          
                                          
                                             L-emissjonijiet.
                                          
                                       Ir-rappurtar dwar l-indikaturi tal-prestazzjoni ambjentali ċentrali huwa obbligu. Madankollu, organizzazzjoni tista' tevalwa r-rilevanza ta' dawk l-indikaturi fil-kuntest tal-aspetti u l-impatti ambjentali sinifikanti tagħha. Meta organizzazzjoni tikkonkludi li indikatur ċentrali wieħed jew aktar mhumiex relevanti għall-aspetti u l-impatti ambjentali sinifikanti tagħha, dik l-organizzazzjoni tista ma tirrappurtax dwar dawk l-indikaturi ċentrali. F'dak il-każ, l-organizzazzjoni għandha tinkludi fid-dikjarazzjoni ambjentali spjega ċara u rraġunata għalfejn ma tkunx għamlet dan.
                              
                           
                                 (b)
                              
                              
                                 Kull indikatur ċentrali huwa magħmul minn:
                                 
                                             (i)
                                          
                                          
                                             iċ-ċifra A li tindika l-input/output annwali totali f'qasam partikolari;
                                          
                                       
                                             (ii)
                                          
                                          
                                             iċ-ċifra B li tindika l-valur referenzjarju annwali li jirrappreżenta l-attività tal-organizzazzjoni; u
                                          
                                       
                                             (iii)
                                          
                                          
                                             iċ-ċifra R li tindika l-proporzjon A/B;
                                          
                                       Kull organizzazzjoni għandha tirrapporta fuq it-3 elementi kollha għal kull indikatur.
                              
                           
                                 (c)
                              
                              
                                 L-indikazzjoni tal-input/output annwali totali f'qasam partikolari, iċ-ċifra A, għandha tiġi rappurtata kif ġej:
                                 
                                             (i)
                                          
                                          
                                             dwar l-Enerġija
                                             
                                                         —
                                                      
                                                      
                                                         il-“konsum dirett totali tal-enerġija”, li jikkorrispondi għall-ammont annwali totali ta' enerġija kkunsmat mill-organizzazzjoni,
                                                      
                                                   
                                                         —
                                                      
                                                      
                                                         il-“konsum totali tal-enerġija rinnovabbli”, li jikkorrispondi għall-ammont annwali totali ta' enerġija kkunsmat mill-organizzazzjoni li jkun ġie ġġenerat mis-sorsi ta' enerġija rinnovabbli,
                                                      
                                                   
                                                         —
                                                      
                                                      
                                                         il-“ġenerazzjoni totali tal-enerġija rinnovabbli”, li tikkorrispondi għall-ammont annwali totali ta' enerġija ġġenerat mill-organizzazzjoni mis-sorsi ta' enerġija rinnovabbli,
                                                      
                                                   L-aħħar element għandu jiġi rrappurtat biss jekk l-ammont totali ta' enerġija ġġenerat mis-sorsi ta' enerġija rinnovabbli jkun jeċċedi ferm l-ammont totali ta' enerġija rinnovabbli kkunsmat mill-organizzazzjoni, inkella jekk l-enerġija rinnovabbli ġġenerata mill-organizzazzjoni ma ġietx ikkunsmata minnha stess.
                                             Jekk jiġu kkunsmati tipi differenti ta' enerġija, inkella fil-każ tal-enerġija rinnovabbli, jekk jiġu ġġenerati (bħal elettriku, sħana, fjuwils jew oħrajn), il-konsum jew il-produzzjoni annwali tagħhom għandhom jiġu rrappurtati b'mod separat kif xieraq.
                                             L-enerġija għandha preferibbilment tiġi espressa f'kWh, Mwh, GJ jew metriċi oħra użati ta' spiss għar-rappurtar dwar it-tip ta' enerġija kkunsmata jew iġġenerata.
                                          
                                       
                                             (ii)
                                          
                                          
                                             dwar il-Materjali
                                             
                                                         —
                                                      
                                                      
                                                         il-“fluss tal-massa annwali tal-materjali ewlenin li jintużaw” (minbarra t-trasportaturi tal-enerġija u l-ilma), preferibbilment espress f'unitajiet ta' piż (eż. kilogrammi jew tunnellati) inkella volum (eż. m3) jew metriċi oħra li jintużaw ta' spiss fis-settur.
                                                      
                                                   Meta jintużaw tipi differenti ta' materjali, il-fluss tal-massa annwali tagħhom jenħtieġ li jiġi rrappurtat separatament kif xieraq.
                                          
                                       
                                             (iii)
                                          
                                          
                                             dwar l-Ilma
                                             
                                                         —
                                                      
                                                      
                                                         l-“użu totali annwali tal-ilma”, espress f'unitajiet ta' volum (eż. litri jew m3),
                                                      
                                                   
                                       
                                             (iv)
                                          
                                          
                                             dwar l-Iskart
                                             
                                                         —
                                                      
                                                      
                                                         il-“ġenerazzjoni totali annwali tal-iskart” imqassma skont it-tip, preferibbilment espressa f'unitajiet ta' piż (eż. kilogrammi jew tunnellati) inkella volum (eż. m3), jew metriċi oħra li jintużaw ta' spiss fis-settur.
                                                      
                                                   
                                                         —
                                                      
                                                      
                                                         il-“ġenerazzjoni totali annwali tal-iskart perikoluż” preferibbilment espressa f'unitajiet ta' piż (eż. kilogrammi jew tunnellati) jew m3 jew metriċi oħra li jintużaw ta' spiss fis-settur.
                                                      
                                                   
                                       
                                             (v)
                                          
                                          
                                             dwar l-Użu tal-art f'dak li għandu x'jaqsam mal-bijodiversità
                                             
                                                         —
                                                      
                                                      
                                                         it-tipi ta' użu tal-art fir-rigward tal-bijodiversità espressi f'unitajiet tal-erja (eż m2 jew ha):
                                                         
                                                                     —
                                                                  
                                                                  
                                                                     l-użu totali tal-art
                                                                  
                                                               
                                                                     —
                                                                  
                                                                  
                                                                     l-erja totali ssiġillata
                                                                  
                                                               
                                                                     —
                                                                  
                                                                  
                                                                     l-erja totali taż-żoni orjentati lejn in-natura fis-sit
                                                                  
                                                               
                                                                     —
                                                                  
                                                                  
                                                                     l-erja totali taż-żoni orjentati lejn in-natura barra mis-sit
                                                                  
                                                               
                                                   “Żona orjentata lejn in-natura” hija żona ddedikata primarjament għall-preżervazzjoni jew ir-restawr tan-natura. Iż-żoni orjentati lejn in-natura jistgħu jkunu jinsabu fis-sit u jinkludu saqaf, faċċata, sistemi għall-iskular tal-ilma jew elementi oħra li jkunu ġew iddisinjati, adattati jew li huma ġestiti sabiex jippromwovu l-bijodiversità. Iż-żoni orjentati lejn in-natura jistgħu jkunu jinsabu wkoll barra mis-sit tal-organizzazzjoni bil-kundizzjoni li ż-żona tkun il-proprjetà jew titmexxa mill-organizzazzjoni u tkun iddedikata primarjament għall-promozzjoni tal-bijodiversità. Żoni ta' ġestjoni konġunta ddedikati għall-promozzjoni tal-bijodiversità jistgħu wkoll jiġu deskritti bil-kundizzjoni li l-ambitu tal-ġestjoni konġunta jkun deskritt b'mod ċar.
                                             “Żona ssiġillata” tfisser kwalunkwe żona fejn il-ħamrija oriġinali tkun ġiet mgħottija (pereżempju bit-toroq) biex tkun saret impermeabbli. Din in-nonpermeabbiltà tista' tħalli impatti ambjentali.
                                          
                                       
                                             (vi)
                                          
                                          
                                             dwar l-Emissjonijiet
                                             
                                                         —
                                                      
                                                      
                                                         l-“emissjonijiet totali annwali ta' gassijiet b'effett ta' serra” inklużi għall-inqas l-emissjonijiet tas-CO2, tas-CH4, tal-N2O, tal-HFCs, tal-PFCs, tal-NF3 u tal-SF6 espressi f'tunnellati ekwivalenti ta' CO2;
                                                      
                                                   L-organizzazzjoni jenħtieġ tikkonsidra tirrapporta dwar l-emissjonijiet tal-gassijiet serra skont metodoloġija stabbilita, bħalma hu l-Protokoll tal-Gassijiet Serra.
                                             
                                                         —
                                                      
                                                      
                                                         “it-total annwali ta' emissjonijiet tal-arja”, inklużi għall-inqas l-emissjonijiet tal-SO2, tal-NOx u tal-PM, espress f'kilogrammi jew tunnellati;
                                                      
                                                   
                                       
                           
                                 (d)
                              
                              
                                 L-indikazzjoni tal-valur referenzjarju annwali li jirrappreżenta l-attività tal-organizzazzjoni, iċ-ċifra B, għandha tintgħażel u għandu jsir rappurtar dwarha abbażi tar-rekwiżiti li ġejjin:
                                 Iċ-ċifra B għandha:
                                 
                                             (i)
                                          
                                          
                                             tkun tinftiehem;
                                          
                                       
                                             (ii)
                                          
                                          
                                             tkun ċifra li tirrappreżenta bl-aħjar mod l-attività annwali globali tal-organizzazzjoni;
                                          
                                       
                                             (iii)
                                          
                                          
                                             tippermetti deskrizzjoni korretta tal-prestazzjoni ambjentali tal-organizzazzjoni, fid-dawl tal-ispeċifiċitajiet u l-attivitajiet tal-organizzazzjoni;
                                          
                                       
                                             (iv)
                                          
                                          
                                             tkun valur referenzjarju komuni għas-settur li l-organizzazzjoni qiegħda taħdem fih, bħal pereżempju:
                                             
                                                         —
                                                      
                                                      
                                                         l-output fiżiku annwali totali
                                                      
                                                   
                                                         —
                                                      
                                                      
                                                         l-għadd totali ta' impjegati
                                                      
                                                   
                                                         —
                                                      
                                                      
                                                         l-iljieli totali maħduma
                                                      
                                                   
                                                         —
                                                      
                                                      
                                                         l-għadd totali ta' abitanti f'żona (fil-każ ta' amministrazzjoni pubblika)
                                                      
                                                   
                                                         —
                                                      
                                                      
                                                         it-tunnellati ta' skart ipproċessati (għal organizzazzjonijiet attivi fis-settur tal-ġestjoni tal-iskart)
                                                      
                                                   
                                                         —
                                                      
                                                      
                                                         l-enerġija totali prodotta (għal organizzazzjonijiet attivi fis-settur tal-produzzjoni tal-enerġija)
                                                      
                                                   
                                       
                                             (v)
                                          
                                          
                                             l-iżgurar tal-komparabbiltà tal-indikaturi inklużi fir-rapport maż-żmien. Ladarba tiġi definita, iċ-Ċifra B għandha tintuża f'dikjarazzjonijietambjentali li jmiss.
                                             Bidla fiċ-Ċifra B għandha tiġi spjegata fid-dikjarazzjoni ambjentali. Fil-każ ta' bidla fiċ-Ċifra B, l-organizzazzjoni għandha tiżgura li ċ-ċifra tkun tista' titqabbel fuq perjodu ta' mhux inqas minn 3 snin billi jerġgħu jiġu kkalkulati l-indikaturi għas-snin preċedenti skont iċ-Ċifra B definita mill-ġdid.
                                          
                                       
                           3.   L-indikaturi speċifiċi tal-prestazzjoni ambjentali
                     
                     Kull organizzazzjoni għandha tirrapporta wkoll fuq bażi annwali dwar il-prestazzjoni tagħha rigward l-aspetti u l-impatti ambjentali diretti u indiretti sinifikanti li jkunu relatati mal-attivitajiet kummerċjali ewlenin tagħha, li jkunu jistgħu jitkejlu u jiġu vverifikati, u li mhumiex diġà koperti mill-indikaturi ċentrali.
                     Ir-rappurtar dwar dawk l-indikaturi għandu jsir skont ir-rekwiżiti stabbiliti fl-introduzzjoni għal din it-taqsima.
                     Fejn ikunu disponibbli, l-organizzazzjoni għandha tqis id-dokumenti ta' referenza settorjali kif jissemmew fl-Artikolu 46 sabiex tiġi ffaċilitata l-identifikazzjoni ta' indikaturi rilevanti speċifiċi għas-settur.
                     4.   Rappurtar dwar aspetti ambjentali sinifikanti abbażi ta' informazzjoni kwalitattiva
                     
                     F'każ li ma tkun disponibbli l-ebda dejta kwantitattiva għar-rappurtar dwar l-aspetti ambjentali diretti u indiretti sinifikanti, l-organizzazzjonijiet għandhom jirrappurtaw dwar il-prestazzjoni tagħhom abbażi ta' informazzjoni kwalitattiva
                     D.   Kontabbiltà lokali
                     
                     L-organizzazzjonijiet li jirreġistraw fl-EMAS jistgħu jkunu jixtiequ jipproduċu dikjarazzjoni ambjentali korporattiva waħda, li tkopri numru ta' lokazzjonijiet geografiċi differenti.
                     Billi l-intenzjoni tal-EMAS hija li tiżgura kontabbiltà lokali, l-organizzazzjonijiet għandhom jiżguraw li l-impatti ambjentali sinifikanti ta' kull sit jiġu identifikati b'mod ċar u rappurtati fid-dikjarazzjoni ambjentali korporattiva.
                     E.   Disponibbiltà għall-pubbliku
                     
                     L-organizzazzjoni għandha tiżgura li hija kapaċi turi lill-verifikatur ambjentali li kull min hu interessat fil-prestazzjoni ambjentali tal-organizzazzjoni jista' faċilment u liberament jikseb aċċess għall-informazzjoni meħtieġa skont it-taqsima B u C. Għall-finijiet ta' din it-trasparenza, id-dikjarazzjoni ambjentali jenħtieġ preferibbilment tkun disponibbli għall-pubbliku fuq is-sit elettroniku tal-organizzazzjoni.
                     L-organizzazzjoni għandha tiżgura li din l-informazzjoni fuq sit individwali jew organizzazzjoni tkun disponibbli f'waħda mil-lingwi uffiċjali tal-Istat Membru jew pajjiż terz li fih jinsab is-sit jew tinsab l-organizzazzjoni.
                     Barra minn hekk, fil-każ ta' dikjarazzjoni ambjentali korporattiva, l-organizzazzjoni għandha tiżgura li (għal skopijiet ta' reġistrazzjoni), din l-informazzjoni tkun disponibbli f'waħda mil-lingwi uffiċjali tal-Istat Membri li fih hija rreġistrata l-organizzazzjoni inkella f'waħda mil-lingwi uffiċjali tal-Unjoni, bi qbil mal-Korp Kompetenti responsabbli għar-reġistrazzjoni.
                     Id-dikjarazzjoni ambjentali tista' wkoll tkun disponibbli f'lingwi addizzjonali, bil-kundizzjoni li l-kontenut tad-dokument tradott ikun konsistenti mal-kontenut tad-dikjarazzjoni ambjentali oriġinali vvalidata mill-verifikatur ambjentali u li tgħid biċ-ċar li hija traduzzjoni tad-dokument validat.
                  
               ”